Uverejnenie žiadosti o zmenu špecifikácie výrobku na úrovni Únie v súvislosti s názvom v sektore vinohradníctva a vinárstva v zmysle článku 97 ods. 3 nariadenia Európskeho parlamentu a Rady (EÚ) č. 1308/2013

(2022/C 295/05)

Týmto uverejnením sa poskytuje právo vzniesť námietku proti žiadosti podľa článku 98 nariadenia Európskeho parlamentu a Rady (EÚ) č. 1308/2013 (1) do dvoch mesiacov od dátumu tohto uverejnenia.

ŽIADOSŤ O ZMENU ŠPECIFIKÁCIE VÝROBKU NA ÚROVNI ÚNIE

„BIANCO DI CUSTOZA/CUSTOZA“

PDO-IT-A0468-AM03

Dátum žiadosti: 9.7.2019

1. Žiadateľ a oprávnený záujem

Consorzio Tutela Vino Custoza DOC [Združenie na ochranu vína „Custoza“ DOC]

Združenie na ochranu vína – strana s oprávneným záujmom na predloženie tejto žiadosti

2. Položky v špecifikácii výrobku, ktorých sa zmena týka

☒ Názov výrobku

☐ Kategória vinohradníckych/vinárskych výrobkov

☐ Súvislosť

☒ Obmedzenia uvádzania na trh

3. Opis a dôvody zmeny

3.1. Zmena názvu chráneného označenia pôvodu z „Bianco di Custoza“/„Custoza“ na „Custoza“

Zmena názvu chráneného označenia pôvodu z „Bianco di Custoza“/„Custoza“ na „Custoza“.

Už viac než desať rokov umožňuje špecifikácia výrobku používať na označovanie vín názov „Custoza“, ako aj tradičný názov „Bianco di Custoza“. V súčasnosti vinári používajú už len jeden názov, „Custoza“, ktorý poznajú aj spotrebitelia, takže už nie je dôvod naďalej zachovávať dvojité označenie.

Súčasťou tejto zmeny je zmena názvu v bodoch 1.1 (Názov), 1.4 [Opis vína (vín)], 1.5.2 (Maximálne výnosy), 1.6 (Vymedzená zemepisná oblasť), 1.8 (Súvislosť so zemepisnou oblasťou) a 1.9 (Ďalšie podmienky) jednotného dokumentu.

3.2. Pridanie obmedzenia oblasti fľašovania

a) Bola zavedená požiadavka, aby sa fľašovanie (a proces sušenia hrozna len na výrobu vína Passito) vykonávalo v rámci oblasti výroby vymedzenej v článku 3, hoci zostávajú zachované už existujúce práva výrobcov, ktorí víno tradične fľašovali mimo vymedzenej oblasti výroby. Žiadosť o obmedzenie fľašovania vína s CHOP „Custoza“ na oblasť výroby – takáto požiadavka sa uplatňuje aj pri iných známych názvoch vín – zároveň predstavuje významný krok vpred v procese zvyšovania kvality spojenej s týmto názvom, ktorého cieľom je urobiť z názvu „Custoza“ jeden z najvýznamnejších historických názvov. Osobité charakteristické črty a vlastnosti, ktoré vínam s CHOP „Custoza“ dodáva oblasť výroby, sú lepšie zachované, ak sa víno fľašuje v oblasti výroby, keďže v takom prípade sa všetky technické pravidlá týkajúce sa prepravy a fľašovania uplatňujú a presadzujú na zodpovednosť vinárov z tejto vymedzenej oblasti a s využitím ich odbornej spôsobilosti. Touto povinnosťou sa zamedzí možným rizikám pri preprave z vinárskej oblasti, napríklad: oxidácii a teplotnému zaťaženiu spôsobenému vysokými alebo nízkymi teplotami a znehodnoteniu výrobku, nepriaznivému vplyvu na jeho chemické, resp. fyzikálne vlastnosti (kyslosť, polyfenoly a látky spôsobujúce zafarbenie), organoleptické vlastnosti (farba, vôňa, chuť) a jeho stabilitu. Takisto sa zníži riziko mikrobiologickej kontaminácie (baktériami, vírusmi, hubami, plesňami alebo kvasinkami). Z tejto požiadavky majú prospech prevádzkovatelia, ktorí si uvedomujú riziká, zodpovedajú za zachovanie kvality CHOP a poskytujú spotrebiteľom záruku, pokiaľ ide o pôvod a kvalitu vín a ich súlad so špecifikáciou výrobku. Kontroly zo strany príslušných orgánov sú navyše v menšej oblasti účinnejšie. Výnimka z tohto pravidla pre prevádzkovateľov, ktorí vína „Custoza“ tradične fľašovali, je odôvodnená skutočnosťou, že títo prevádzkovatelia preukázali svoju kompetenciu a znalosti označenia a pomáhajú tak poskytovať záruku kvality požadovanú pre toto víno.

b) Bolo stanovené a potvrdené, že oblasť na výrobu druhu Spumante (šumivého vína) vrátane sekundárnej fermentácie a fľašovania sa musí nachádzať v oblasti výroby alebo provinciách Brescia, Mantua, Trento, Treviso a Vicenza. V súlade s rovnakými zásadami ochrany a kompetencie stanovenými v predchádzajúcom odseku zostáva na účely ochrany tradičných prevádzkovateľov oblasť výroby šumivých vín nezmenená. Táto zmena sa týka bodu 1.9 jednotného dokumentu a článku 5 špecifikácie výrobku.

JEDNOTNÝ DOKUMENT

1. Názov výrobku

Custoza

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

5. Akostné šumivé víno

15. Víno zo zhrozienkovateného hrozna

4. Opis vína (vín)

„Custoza“, kategória 1: Víno

Farba: slamovožltá, niekedy so zelenkavým nádychom;

vôňa: ovocná, výrazná, mierne aromatická;

chuť: výrazná, lahodná, so správnou plnosťou;

minimálny celkový obsah alkoholu: 11 obj. %;

minimálny bezcukorný extrakt: 17 g/l;

obsah zvyškových redukujúcich cukrov: maximálne 7 g/l.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Custoza“ Riserva, kategória 1: Víno

Farba: slamovožltá až zlatistá s rôznou intenzitou;

vôňa: intenzívna, výrazná a mierne aromatická;

chuť: vyvážená, výrazná, so správnou plnosťou;

minimálny celkový obsah alkoholu: 12,5 obj. %;

minimálny bezcukorný extrakt: 20 g/l;

obsah zvyškových redukujúcich cukrov: maximálne 7 g/l.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Custoza“ superior, kategória 1: Víno

Farba: slamovožltá až zlatistá pri dlhšom zrení;

vôňa: príjemná, výrazná, mierne aromatická;

chuť: vyvážená, plná;

minimálny celkový obsah alkoholu: 12,50 obj. %;

minimálny bezcukorný extrakt: 20 g/l;

obsah zvyškových redukujúcich cukrov: maximálne 7 g/l.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Custoza“, kategória 5: akostné šumivé víno

Šumivosť: jemná, dlhotrvajúca;

farba: slamovožltá rôznej intenzity, s možnými zlatistými odtieňmi;

vôňa: voňavá, ovocná a mierne aromatická v prípade výroby Charmatovou metódou; jemná, elegantná a výrazná v prípade fermentácie vo fľaši;

chuť: čerstvá, bohatá, jemná a harmonická; zero dosage až demi-sec;

minimálny celkový obsah alkoholu: 11,5 obj. %;

minimálny bezcukorný extrakt: 15 g/l.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 5,0 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Custoza“ passito (víno zo zhrozienkovateného hrozna), kategória 15

Farba: zlatožltá;

vôňa: intenzívna a ovocná;

chuť: príjemná až sladká, vyvážená, s mierne aromatickou plnosťou;

minimálny celkový obsah alkoholu: 15 obj. %;

minimálny bezcukorný extrakt: 22 g/l.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 12,00 Minimálna celková kyslosť 4,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Osobitné enologické postupy

-

b) Maximálne výnosy

1. „Custoza“ 13 000 kg hrozna na hektár

2. „Custoza“ superiore 12 000 kg hrozna na hektár

3. „Custoza“ riserva 13 000 kg hrozna na hektár

4. „Custoza“ akostné šumivé víno 13 000 kg hrozna na hektár

5. „Custoza“ passito (kategória víno zo zhrozienkovateného hrozna) 5 000 kg hrozna na hektár

6. Vymedzená zemepisná oblasť

Vína s CHOP „Custoza“ sa vyrábajú v oblasti, ktorá sa rozprestiera na celom alebo čiastočnom území týchto obcí: Sommacampagna, Villafranca di Verona, Valeggio sul Mincio, Peschiera del Garda, Lazise, Castelnuovo del Garda, Pastrengo, Bussolengo a Sona. Táto oblasť je vymedzená takto: začína na juhu od obce Sommacampagna, v okrese Cesure (89 m n. m.), jej hranica vedie juhozápadne pozdĺž zavlažovacieho kanála Alto Agro Veronese, ktorý slúži na odvodňovanie a zlepšovanie pôdy, až po Boscone, pokračuje po krátkom úseku cesty do obce Villafranca, kde sa zlúči s obecnou cestou, ktorá prechádza cez obce Pozzomoretto a Colambara. Hranica sa potom napája na ďalšiu obecnú cestu pri Cà Delia a vedie ňou cez C. Nuova Pigno a Le Grattarole až po križovatku s provinčnou cestou medzi obcami Villafranca a Valeggio, na ktorú sa napája až po mesto Valeggio sul Mincio. Ďalej vedie na juh popri obecnej ceste smerom na Pozzolo až po C. Buse, kde sa zlúči s cestou, ktorá križuje zavlažovací kanál Seriola Prevaldesca, a vedie pozdĺž nej na sever až po most Ponte Lungo. Za mostom hranica pokračuje popri zavlažovacom kanáli Seriosa Serenelli na juh až po hranicu s provinciou Mantua a regiónom Lombardsko (63 m n. m.). Odtiaľ sa hraničná línia vracia na sever pozdĺž hranice regiónu, prechádza cez obce Pignolada, Staffalonero, Prandina, Stanzione di Salionze, Villa, Dolci a Pontana a potom sa na krátky úsek stáča severovýchodne od hranice regiónu k ceste medzi obcami Broglie a Madonna del Frassino až k bodu pri obci Pignolini, kde križuje diaľnicu Serenissima. Odtiaľ vedie popri trati, ktorá pokračuje na východ od Cà Gozzetto, prechádza cez Cà Serraglio, potom na západ od bodu s nadmorskou výškou 101 m a končí v obci Cà Berra Nuova (91 m n. m.) na brehu jazera Frassino. Hranica potom na krátkom úseku vedie pozdĺž brehu jazera, zlúči sa s traťou, ktorá prechádza cez obec Bertoletta, a prichádza k staničnej zastávke v nadmorskej výške 84 m. Ďalej vedie popri železničnej trati na východ až po ďalšiu zastávku v nadmorskej výške 84 m, zatáča sa smerom k ceste, ktorá vedie cez obec Villa Montresor, a pokračuje k obci Cappuccini na brehu Gardského jazera. Od obce Cappuccini vedie hraničná línia po východnom brehu Gardského jazera a potom sa pri prístave Pacengo stáča do vnútrozemia, vedie pozdĺž trate cez body s nadmorskou výškou 93 m a 107 m a pod obcou Pacengo do Cà Allegri. Ďalej vedie popri obecnej ceste na Pacengo až k obci C. Fontana Fredda a vyšplhá sa znovu až do nadmorskej výšky 122 m do La Tende. Odtiaľ vedie popri ceste medzi obcami Pacengo a Colà až do C. alle Croci a zíde popri trati juhovýchodne do bodov s nadmorskými výškami 118 m a 113 m a cez obec Sarnighe, kde sa v nadmorskej výške 112 m stretáva s hranicou medzi obcami Lazise a Castelnuovo. Tam sa opäť vyšplhá, vedie na sever popri hranici obce a potom sa zlúči s hranicou medzi obcami Lazise a Pastrengo pri obci Mirandola. Po tejto hranici vedie, až kým nepretne provinčnú cestu medzi obcami Verona a Lago na západ od obce Osteria Vecchia, kde sa napojí na cestu do Verony (východ) a vedie ňou, kým nedosiahne bod pri obci Bussolengo, kde sa zlúči s obecnou cestou do obce Cristo pri bode s nadmorskou výškou 130 m. Potom pokračuje popri obecnej ceste do obce Palazzolo až do bodu, kde diaľnica Brenner križuje hranicu medzi obcami Bussolengo a Sona. Línia ďalej pokračuje južne popri hranici medzi obcami až po obec Civel, kde sa zlučuje s provinčnou cestou medzi obcami Bussolengo a Sommacampagna, po ktorej vedie cez obec Sommacampagna a za ňou sa napája na cestu do obce Custoza, po ktorej vedie až k východiskovému bodu v okrese Cesure. Západne od obce Broglie zahŕňa táto oblasť aj malé územie v obci Peschiera del Garda vrátane oblasti Monte Zecchino, ktoré je vymedzené takto: od trate na juh od obce Broglie (pri starej základnej škole) vedie hraničná línia na západ k obciam Cà Boschetti a Cà Rondinelli, potom pokračuje po hranici provincie a regiónu a prejde cez obce Cà Boffei, Soregone, Cà Nuova Bazzoli. Ďalej vedie popri ceste na Broglie, až kým neprejde cez trať, kde sa línia začala.

7. Muštová odroda (muštové odrody)

Chardonnay B.

Cortese B. – Bianca Fernanda

Garganega B. – Garganego

Garganega B. – Grecanico dorato B.

Malvasia bianca B. – Iuvarella

Malvasia bianca B. – Malvasia

Malvasia bianca B. – Verdina

Manzoni bianco B. – Incrocio Manzoni 6.0.13 B [Manzoni hybrid]

Pinot bianco B.

Pinot bianco B. – Pinot

Pinot bianco B. – Pinot blanc

Riesling italico B. – Riesling

Riesling renano B. – Riesling

Tocai friulano B.

Tocai friulano B. – Tuchì

Trebbiano toscano B. – Biancame B.

Trebbiano toscano B. – Procanico

Trebbiano toscano B. – Trebbiano

Trebbiano toscano B. – Ugni blanc

8. Opis súvislostí

Špecifické vlastnosti zemepisnej oblasti

Prírodné faktory

Vína „Custoza“ sa vyrábajú v relatívne malej oblasti, ktorá zaberá väčšinu južnej časti morénových pahorkov ležiacich na okraji Verony a Gardského jazera.

Oblasť výroby je na juhozápade ohraničená riekou Mincio.

Oblasť sa rozprestiera na oboch častiach východného morénového amfiteátra vo vnútrozemí od Gardského jazera a na príbuzných fluvioglaciálnych planinách, ktoré pozostávajú z podobných materiálov, hoci nemusia byť rovnakého pôvodu. Toto morénové zloženie, bohaté na minerály a mikroprvky, zabezpečuje dobré výnosy a vyvážené organoleptické zloženie hrozna.

Podrobnejšie možno uviesť, že morénovú krajinu, ktorá charakterizuje oblasť výroby vín s CHOP „Custoza“, tvorí hustá skupina predĺžených pahorkov v sústredenom súvrství. Nie sú strmé, prevýšenie je od 50 do 100 metrov. Keďže tieto pahorky vytvorili nánosy z rovnakých ľadovcov, aké sformovali aj neďaleké Gardské jazero, majú veľmi rôznorodú pôdnu štruktúru, ktorá sa prelína so širokými štrkovitými planinami.

Malá rozloha a značná rovnorodosť oblasti výroby vín s CHOP „Custoza“ znamená, že na celom území prevládajú v podstate rovnaké klimatické podmienky. Oblasť sa vyznačuje horúcimi, nie však dusnými letami a relatívne chladnými zimami, ktoré zmierňuje blízkosť Gardského jazera, čím sa vytvára mikroklíma, ktorá je priaznivá nielen pre vinič, ale aj pre olivovníky a cyprusy tvoriace typické prvky miestneho prostredia.

Úhrn zrážok je rovnomerne rozložený počas celého roka.

Poloha pahorkov zabezpečuje, že svahy sú cez deň vyhrievané a v noci sa na nich môže zhromažďovať chladný vzduch, čo vytvára optimálne podmienky na vznik aromatických vlastností bieleho hrozna. Svieži vietor v lete podporuje dobrý rast viniča.

Kolísanie teplôt medzi dňom a nocou, a to najmä počas záverečnej fázy dozrievania hrozna, pomáha v hrozne zachovať kyslé a lahodné látky.

Preto vykazuje okolie a podnebie oblasti výroby vín s CHOP „Custoza“ relatívne malé odchýlky.

Historické a ľudské faktory

Víno „Custoza“ sa vyvinulo v oblasti, kde sa vinič pestuje oddávna, o čom svedčia historické dokumenty.

Prvým dôkazom domestikácie viniča v oblasti, ktorá je dnes známa ako oblasť výroby vín s CHOP „Custoza“, je nález hroznových jadierok (Vitis sylvestris) z čias sídiel pozostávajúcich z domov na koloch na území dnešných obcí Pacengo a Peschiera. Dôkazy o pestovaní viniča pochádzajú už z rímskych čias (medzi archeologickými nálezmi z oblasti sú aj predmety, ktoré naznačujú, že víno sa používalo pri náboženských obradoch, ako aj predmety používané na uchovanie a prevážanie vína) a o pestovaní viniča v tejto oblasti, najmä medzi obcami Pastrengo a Sommacampagna, existuje obrovské množstvo písomných prameňov už od 9. storočia a z celého stredoveku.

V druhej polovici 19. storočia začalo byť miestne víno známe výslovne pod názvom „Custoza“, čo je názov obce v okrese Sommacampagna, ktorá sa počas vojen o zjednotenie Talianska preslávila dvomi bitkami. Oblasť medzi obcami Sona a Custoza sa uvádzala ako jedna z najlepších oblastí na pestovanie viniča v západnej časti provincie Verona aj v štúdii, ktorú v roku 1939 vypracovalo Stredisko pre vinohradníctvo a experimentovanie s viničom v Conegliane.

CHOP „Bianco di Custoza“ bolo oficiálne zriadené prezidentským dekrétom z 8. februára 1971 a tieto vína patrili k prvým bielym vínam, ktoré získali v Taliansku uznanie v podobe označenia pôvodu. Nový skrátený názov „Custoza“ bol schválený v roku 2005.

V roku 1972 bolo zriadené Združenie na ochranu značky „Custoza“.

Vo výrobnej oblasti s CHOP „Custoza“ bol historicky najčastejšie využívaný systém pestovania viniča vyväzovaním výhonkov. V staroveku sa hrozno nepestovalo v špecializovaných viniciach, ale spolu s inými plodinami, pričom pestovateľské pozemky obmedzoval kopcovitý terén.

V 80. rokoch 20. storočia sa v oblasti výroby vín „Custoza“ uskutočnili prevratné zmeny, ktoré mali vplyv na metódu pestovania viniča aj na poľnohospodárske postupy, čo vinárom umožnilo lepšie využívať špecifické vlastnosti pôvodných odrôd viniča: Garganega, Tocai Friulano (lokálne známe ako „Trebbianello“) a Bianca Fernanda (miestny klon odrody Cortese). Vďaka progresívnym zlepšeniam v oblasti technológií a dlhodobým skúsenostiam dokážu v súčasnosti pestovatelia viniča určiť a uplatniť najvhodnejšie typy vedenia a procesy pestovania vysokokvalitného hrozna a presne stanoviť najvhodnejšiu chvíľu jeho zberu, čím vyniknú špecifické kvality hrozna vznikajúce pôsobením kombinácie rôznych odrôd, pôdy pahorkov a mikroklímy.

Odborné znalosti miestnych výrobcov však naplno vstupujú do hry až vtedy, keď sa začne hrozno premieňať na víno a získavajú sa z neho osobitné aromatické tóny jednotlivých pestovaných odrôd. Práve vďaka nim získava zmes hrozna „Custoza“ lahodnú, kvetinovo-ovocnú vôňu odrody Garganega, charakteristickú farbu odrody Tocai Friulano a mierne aromatický nádych odrody Bianca Fernanda, ako aj charakteristické znaky iného bieleho hrozna pestovaného v oblasti. Všetky tieto faktory spolu predstavujú záruku toho, že víno „Custoza“ je charakteristické silnými miestnymi konotáciami a jednoducho rozpoznateľné podľa farebných odtieňov, sviežosti a prirodzenej chutnosti.

Súčasťou veronskej vinárskej tradície je aj výroba vína Passito a šumivého vína, hoci len v malých množstvách. Tradičný postup, v rámci ktorého sa hrozno necháva zhrozienkovať na viniči alebo v sušiarňach, má v celej oblasti Gardského jazera dávnu tradíciu, zatiaľ čo postup výroby šumivého vína bol zavedený nedávnejšie, v polovici minulého storočia.

Vzhľadom na zoznam odrôd, ktoré možno použiť na výrobu akostného šumivého vína „Custoza“, možno optimalizovať čas zberu od skorších odrôd, ako je Chardonnay a Pinot Bianco, až po neskoršie odrody ako Garganega a Trebbiano, čo umožňuje vytváranie veľmi rôznorodých a komplexných cuvée. Šumivé víno možno vyrábať v uzavretých tlakových kvasných nádobách s použitím Charmatovej metódy alebo vo fľašiach s použitím klasickej metódy.

Víno „Custoza“ passito sa vyrába tak, že sa vyberú dokonale neporušené strapce ešte vo vinohrade alebo sa vyberú najredšie strapce a umiestnia sa do debničiek alebo na rohože. Následne sa umiestnia do dobre vetraných sušiarní, aby sa zachovali v ideálnom stave.

Priemerná dĺžka hrozienkovania je tri až štyri mesiace, pričom na konci tohto obdobia hrozno stratí asi polovicu svojej hmotnosti a následne sa vykoná proces drvenia a výroby vína.

Špecifické vlastnosti výrobku

K základným vlastnostiam vín „Custoza“ patria (a vždy patrili) ich sviežosť, mierna aromatickosť a skutočnosť, že ide o chutné vína, ktoré možno vynikajúco kombinovať s rôznymi pokrmami. Niektoré konkrétne vyberané vína vyrobené vo viniciach majú aj mimoriadne dobré predpoklady na zrenie.

„Custoza“ sa vyrába zo zmesi troch hlavných odrôd, a to Garganega, Tocai Friulano (lokálne známa ako „Trebbianello“) a Bianca Fernanda, ku ktorým sa môžu pridať ďalšie odrody pestované v danej oblasti. To tomuto vínu dodáva typickú a vysoko aromatickú komplexnosť, ktorou sa odlišuje od odrodových vín z danej oblasti. Ich senzorický profil obsahuje ovocné a kvetinové tóny, niekedy doplnené nádychom byliniek a korenín. Stručne povedané, zmes základných odrôd zabezpečuje vínu „Custoza“ jeho identitu a používanie dodatočných odrôd ho obohacuje o výrazné vône.

Táto dôležitá vlastnosť sa odráža vo výrobe malých objemov šumivého vína „Custoza“, ktoré je charakteristické svojou sviežosťou a zvýšenou kyslosťou, ktorá je veľmi dobre vyvážená aromatickými a ovocnými tónmi.

Veľmi zriedkavým, aj keď tradičným, výrobkom je „Custoza“ passito (víno zo zhrozienkovateného hrozna) so zlatistou farbou a polosladkou alebo sladkou chuťou, inšpirovaný vínami, ktoré sa tradične podávali k sviatočným jedlám.

Príčinná súvislosť medzi prostredím a výrobkom

Skutočnosť, že klimatické podmienky v rámci oblasti výroby vína s CHOP „Custoza“ (ktorá samozrejme nie je príliš veľká) vykazujú len veľmi malé odchýlky, znamená, že rôzne druhy hrozna, ktoré sa v tejto oblasti pestujú (a ktorých rôzne obdobia zrenia sú rozložené počas dlhšieho časového obdobia, od skorých odrôd zberaných koncom augusta až po neskoré, zberané až v druhej polovici októbra), dozrievajú rovnomerne. Tento faktor významne prispieva k formovaniu identity týchto bielych vín.

Rovnako dôležitý je aj vplyv vysokého stupňa pôdnej diverzity, ktorý je výsledkom nepravidelných nánosov v dôsledku rôznych procesov zaľadňovania. Tento aspekt sa premieta do sviežosti, mladosti a energickosti vín „Custoza“.

Najmä vďaka svojmu zloženiu zabezpečuje morénová pôda pravidelnú klíčivosť všetkých druhov viniča. Vzájomný vzťah medzi pôdou a podnebím oblasti zabezpečuje rast hrozna a výhonkov a ich riadne dozrievanie.

Horúce, nie však dusné letá zabezpečujú koncentráciu cukru a primerané rozdiely medzi dennými a nočnými teplotami prispievajú k vzniku kvetinových aromatických látok, ktoré sú prítomné vo vínach s CHOP „Custoza“.

9. Ďalšie špecifické požiadavky (balenie, označenie, ostatné požiadavky)

a) Právny rámec:

právne predpisy EÚ

Druh ďalšej podmienky:

balenie vo vymedzenej zemepisnej oblasti

Opis podmienky:

Fľašovanie v zemepisnej oblasti je odôvodnené potrebou zabezpečiť kvalitu výrobku, zaručiť jeho pôvod a zaistiť účinnosť kontrol.

Osobité charakteristické črty a vlastnosti, ktoré vínam s CHOP „Custoza“ dodáva oblasť výroby, sú lepšie zachované, ak sa víno fľašuje v oblasti výroby, keďže v takom prípade sa všetky technické pravidlá týkajúce sa prepravy a fľašovania uplatňujú a presadzujú na zodpovednosť vinárov z tejto vymedzenej oblasti a s využitím ich odbornej spôsobilosti.

Touto povinnosťou sa zamedzí možným rizikám pri preprave z vinárskej oblasti, napríklad: oxidácii a teplotnému zaťaženiu spôsobenému vysokými alebo nízkymi teplotami a znehodnoteniu výrobku, nepriaznivému vplyvu na jeho chemické, resp. fyzikálne vlastnosti (kyslosť, polyfenoly a látky spôsobujúce zafarbenie), organoleptické vlastnosti (farba, vôňa, chuť) a jeho stabilitu. Takisto sa zníži riziko mikrobiologickej kontaminácie (baktériami, vírusmi, hubami, plesňami alebo kvasinkami). Z tejto požiadavky majú prospech prevádzkovatelia, ktorí si uvedomujú riziká, zodpovedajú za zachovanie kvality CHOP a poskytujú spotrebiteľom záruku, pokiaľ ide o pôvod a kvalitu vín a ich súlad so špecifikáciou výrobku. Kontroly zo strany príslušných orgánov sú navyše v menšej oblasti účinnejšie.

Žiadosť o obmedzenie fľašovania vína s CHOP „Custoza“ na oblasť výroby – takáto požiadavka sa uplatňuje aj pri iných známych názvoch vín – zároveň predstavuje významný krok vpred v procese zvyšovania kvality spojenej s týmto názvom. Cieľom navrhovanej zmeny je urobiť z názvu „Custoza“ jeden z najvýznamnejších historických názvov označujúcich výhradne biele vína.

Dotknuté spoločnosti, ktoré vykonávajú fľašovanie, navyše môžu v súlade s príslušnými vnútroštátnymi právnymi predpismi a s cieľom chrániť existujúce práva získať výnimku, aby mohli pokračovať vo fľašovaní vo svojich priestoroch, ktoré sa nachádzajú mimo vymedzenej oblasti, pod podmienkou, že ministerstvu poľnohospodárskej, potravinárskej a lesníckej politiky predložia žiadosť s príslušnou dokumentáciou preukazujúcou, že vína s CHOP „Custoza“ fľašovali najmenej dva z piatich rokov pred tým, ako nadobudla platnosť zmena zavádzajúca povinnosť vykonávať fľašovanie vína s CHOP „Custoza“ v danej oblasti (nemusí ísť o nepretržité dvojročné obdobie).

b) Právny rámec:

právne predpisy EÚ

Druh ďalšej podmienky:

výnimka v súvislosti s výrobou vo vymedzenej zemepisnej oblasti

Opis podmienky:

V súlade s článkom 5 ods. 1 písm. b) delegovaného nariadenia Komisie (EÚ) 2019/33 sa procesy výroby typu spumante (šumivé víno) vrátane vytvárania peny, stabilizácie a sladenia môžu uskutočňovať nielen vo výrobnej oblasti, ale aj v provinciách Brescia, Mantua, Trento, Treviso a Vicenza.

Odkaz na špecifikáciu výrobku

https://www.politicheagricole.it/flex/cm/pages/ServeBLOB.php/L/IT/IDPagina/16009

(1) Ú. v. EÚ L 347, 20.12.2013, s. 671.